1960 दे द्हाके च में श्रीनगर गेदा हा। कुसै कम्मै दे सिलसले च में रियासत दे मश्हूर पत्रकार ते सम्पादक, ते बाद च रियासती विधानसभा ते लोकसभा दे सदस्य शमीम ऐहमद शमीम गी मिलन उं’दे घर जारदा हा। रस्ते च मिगी उर्दू दे मश्हूर कवि वामिक जोनपुरी मिली गे। वामिक साह्ब श्रीनगर इन्जीनियरिंग कालज च रजिस्टरार दे औह्दे पर कम्म करदे हे। ओह् बी शमीम साहब् गी मिलन जारदे हे। अस शमीम हुंदे घर पुज्जे ते वामिक साह्ब ने घंटी बजाई। घंटी सुनियै शमीम साह्ब दी लौह्की भैनू ने भित्त खोह्ले। भाएं में उसी पैह्ली बारी गै दिक्खेआ हा, पर उसदी नुहार शमीम हुंदे कन्ने बड़ी मिलदी ही। वामिक साहब गी ओह् जानदी ही। दुआ-सलाम मगरा वामिक साह्ब दे पुच्छने पर उ’न्ने दस्सेआ जे शमीम साह्ब घर नेईं ओह् ते कुतै गेदे न ते संञां तगर परतोंगन। ‘ठीक ऐ’, वामिक साह्ब ने आखेआ। ‘उनेंगी सनाई ओड़ना जे अस आए दे हे।’ जी जरूर। में तुं’दे बारै ते दस्सी ओड़ंग, पर इ’नेंगी में नेईं जानदी, ‘ उं’न्ने मेरे पासै दिखदे होई, बिंद झकदे-झकदे आखेआ। मेरे किश आखने कोला पैह्ले गै वामिक साह्ब बोल्ली पे, ‘कमाल ऐ। अपने उपन्यास दे हीरो गी बी नेईं पन्छानदी? ‘ सुनियै असें दौनें इक-दुए ते फ्ही वामिक साह्ब पासै दिक्खेआ। ‘मामला केह् ऐ?’ असें जियां नजरें कन्ने इक-दूए गी पुच्छेआ, पर असेंगी किश पता होंदा तां समझी सकदे। असेंगी थत्थो-बत्थे दिक्खियै वामिक साह्ब ने आखेआ, ‘शमीम साह्ब गी दस्सी ओड़ना जे नीलाम्बर जी आए दे हे।’ ते फ्ही अदाब करियै अस उत्थुआं उठी आए।